十月初六日同仇仁近至王子由庵遂飲白雲李居士宅書事
作者：方回
朝代：宋

paragraphs: 初上吳山北，遂過吳山南。
茂樹悉剪薙，餘石空巉巖。
向來華屋處，十不存二三。
忽如入壺天，偶得羽人庵。
閲畫有遠意，評詩無俗談。
背湖萬松嶺，面江三茅觀。
人煙向如織，今者篁竹半。
獵士捕乳虎，伏弩行者斷。
野獸出城市，白晝無忌憚。
昨僅獲其一，此事可三嘆。
誰家有幽居，下瞰煙雲洲。
西極夕陽外，東窮滄海頭。
一覽不欲盡，翠樹蓄其樓。
主人雅好事，置酒更獻酬。
禹穴渺何許，指視令人愁。
酒中泛酥椒，酒味彌芳烈。
菓蔬無不佳，霜螯風味絕。
卜夜意未闌，醉歸步微月。
人生了一日，世故劇瑣屑。
窮達不足云，興亡詎須說。